khistorydata/jeongjo-sjw-relations huggingface dataset:
정조 3년
柳義養啓曰。大司憲金魯鎭。執義兪彦鏶。掌令金鍾厚在外。掌令洪明浩。持平宋樂姜文煥。牌招未下。今日以監察茶時之意。敢啓。傳曰。知道。
정조 3년
柳戇。以都摠府言啓曰。今日入直宣傳官武兼及有廳軍士。當爲中日習射。而國忌相値。不得爲之之意。敢啓。傳曰。知道。
정조 3년
李義弼。以奎章閣言啓曰。本閣直提學鄭民始。時無職名。令該曹。口傳付軍職。何如。傳曰。允。
정조 3년
兵曹口傳政事。副司直鄭民始。
정조 3년
傳于柳戇曰。孝明殿水剌間所屬。令廚院收用之命。已今閱歲經年。而吏隷間。無一人收用。及今下問。堂上用手云。爲提調。魂殿下隷之區處。若是玩惕。而爲濟己私乎。此雖小事。亦係紀綱。該院公事提調。從重推考。
정조 3년
館學儒生。生員李得履李明弼。進士金衡一。生員沈瀁。進士鄭潤吉。生員李普演吳聖楫。進士金沂勳。生員權時彦金載健。進士李希燁廉宗愼李準海李世基金禧燮。生員崔星斗。進士金養和朴猷煥。生員沈銖李薰尹涵成穗。進士尹毅東。生員李東運宋文奎洪昇。幼學安宅心韓始裕丁載默金鍾文康就甸金炫玉金重西黃履坤李如獜車亨逵朴鳳赫李龍柱任義相金良喆張漢豊張相五宋宅明李宗濂李世馣金泳一等疏曰。伏以臣等。伏聞祭酒臣宋德相。陳疏乞暇。已蒙給由之命。今將俶裝而歸。臣等竊不勝驚愕失圖也。竊伏念宋德相。以先正臣文正公宋時烈之孫。養德山林。蔚爲朝野之所仰望。久矣。幸以我殿下不世之眷。如渴之誠。十遭敦召。禮意隆摯。逐致感激恩遇。憣然造朝。契合之昭融。眷待之勤懇。可謂千載一時矣。前後筵席。聖意彌篤。至以予則孝廟之孫。卿是先正之後爲敎。而諄諄懇懇。際會日深。則宋德相之一念圖報。罄竭底蘊。筵對袖箚。裨益弘多。於是乎。朝野拭目。士民加額。聖祖先正。魚水密勿之盛會。怳若復覩於今日。而東方一治之休。庶幾不日而期矣。不意請告之章一陳。而給由之音遽下。雖知暫時辭陛。固非長往之計。曲副至懇。尤出禮待之眷。而第伏念賢者之國家。一日在朝。有一日觀感之效。一日輔君。有一日成就之益。一進一退。關係非細。此所以臣等之相顧愕爾。大失所望。非至無人乎側則。不能安其身而已。且以宋德相前此疏語觀之。以士習之不美。引爲己咎。朝廷之風習。深致慨惜。士習之不美。實是臣等之罪。慙悚不已。而至於朝廷風習之云。雖未知誰爲此隱映糢糊之論。而宋德相今日之行。安知不由於此耶。伏願殿下。念儒賢一致之惟難。軫晝筵三接之爲急。更以至誠諭之。若曰。卿之此去。雖托私義。此必非其本心。卿言雖有一二不卽施行者。予當從容講論。無所不用。至於沮撓之論。雖千百而至。予不聽惑。續下綸音。不留不止。則宋德相。寧不感激殊遇。復回旣戎之行耶。此在殿下益篤誠意之如何耳。臣等不勝聚首祈懇之至。答曰。省疏具悉。已喩於堂箚。爾等退修學業。
정조 3년
四學儒生。幼學李相鳳趙鐄徐有敏李明謙洪胤祚尹敬鉉李振玉鄭觀輝徐季修慶光斗李儒準任烒金鼎九徐有陶徐有陽李象鉉李翼源李鼎圭尹守晩尹守翼尹守容申緝金啓英尹勉純尹勉縝尹守鉉尹之鉉朴元陽李義悅閔修天李壽淵李義敦李義植李學宗李興弼沈師英沈師東兪擎柱兪昇柱兪肯柱鄭國輝李基中尹龜祥安性天趙壽永趙進慶李相鵬尹致猷洪樂衡李廷卨柳近陽兪翼煥兪文煥鄭民周兪世煥申德彬吳覺常徐有積李羲元李羲坤宋文祥韓羽洪李翔逵鄭斗衡李正鉉金鎭具仁欽金履淵金樂顯洪秉魯沈鎜李芸尹麒祥徐有鉉李誠傳崔逵翰閔鎭衡宋翼孫尹擎柱洪仁煥李宗漢金宇柱朴興淳尹性忠金德老許李彦九宋鳳休李龜彬李尙寯宋民修李耳鼎柳權鎰沈宇鎭兪鉉承李善獻金在恂趙學善李英勉金斗聖金處百柳諄金載象金載龜趙命鎭徐用修徐仁輔李勉之閔益爀沈述祖徐有穀徐柔修沈郁鎭沈允之沈師定任履周尹熤尹趾東等疏曰。伏以臣等。日昨伏聞祭酒臣宋德相請由疏入啓之報。而臣愚。竊以謂以我聖上禮致之盛意。誠待之隆眷。必無遽然允許矣。不意玆者。許暇之批誕宣。辭歸之行載戒云。臣等雖未敢知聖意之攸在。而其爲悵惘抑鬱。當如何哉。臣等猥忝庠籍。偏蒙莪育之化。而目見賢師之遽歸。拘於成命之已下。泯默不言。則豈不愧於聖世衿紳之列乎。臣等相率仰籲。惟聖明少垂察焉。竊伏惟念殿下。以天縱之聖。懋日新之學。丕承孝廟精一之心法。緬懷先正淵邃之道學。賁玉帛於山野者。殆至數年于玆矣。乃者祭酒臣宋德相。以先正臣文正公之肖孫。繼述懿德。允爲一世之大老。幸際熙運。便作聖朝之蓍龜。偏感我聖上禮招之勤摯。有意於世。憣然造朝。則自縉紳至于匹庶。而聚首欣欣然相告曰。我孝廟禮賢之世。復覩於今日。上以佇講學之益。下以期矜式之效矣。不意招延之未滿三朔。而一徹請暇之章。遽下給由之批。噫嚱。此何事也。蓋自古賢者遐遯不回。或難進易退。而況且祭酒臣宋德相。年紀洽滿七旬。則過百里長程。不無往來之勞瘁。而或有妨於王廷之羽儀。則殿下雖欲悔之。而復致于朝。其可得乎。今者之遽爾允許。實非區區所望於殿下者也。臣等不勝憂慨之忱。伏闕齊聲。伏乞聖上。冞篤緇衣好賢之誠。尤恢白駒縶維之意。亟寢給暇之命。俾徐已戒之行。一以爲聖德之光。一以副士林之望。千萬幸甚。答曰。省疏具悉。已喩於堂箚。爾等退修學業。
정조 3년
京畿儒生安撥李敬敎李重載李宜碩朴性道李喜儉郭邇濟等疏曰。伏以尊師聖賢。有國之所同然也。夫子大聖。尙矣不可議爲。上自顔曾思孟。下至十哲及七十子。曁古今儒賢之可以宗祀者。率皆躋配聖廟。春秋祀享。而內自王都。外至州府郡縣。莫或闕焉者。以其扶植倫綱。倡明斯道。以闡億萬世人敎。所以尊其道而報厥功者。不得不然也。今有道不在顔曾思孟之下。功過於顔曾思孟。而祀享之報。反不如古今儒賢。則豈非朝家之闕典。而士林之所羞哉。臣等謹按史記。惟我東土。僻在海隅。地是夷服而化阻中國。檀君以後。箕聖以前。貿貿然左袵被髮。陋俗夷風。不免爲禽獸之域矣。何幸天佑我東。父師來莅。用夏變夷。八條之敎。演繹乎九疇。以貽我萬世。自玆以往。君君臣臣父父子子夫夫婦婦。倫綱始正。法紀始明。崇信讓篤儒術重殺傷恥淫僻。敎化成於上。風俗正於下。蠢玆夷邦。乃得有小中華之稱。而我東方億萬斯年之業。顧莫非箕聖之賜。則向所謂道不在顔曾思孟之下。而功過於顔曾思孟者。臣等之言。誠不誣矣。東人之大小上下。莫不欲尊祀箕聖。以報罔極之恩。雖使家祭而戶享。莫之或辭。而今其立廟祀享者。只有平壤之崇仁殿而已。此實前代之闕儀。而本朝之因襲者也。臣等竊伏惟念隆古之世。其所以崇奉者。宜不若是草草。而邈矣三韓。文獻無徵。封墓立廟。不知創自何代。而高句麗之建邦設都。在於西京。此實廟墓所在。新羅百濟。雖或有祀享之典。而世遠無聞。至於勝國。祗聞其修改廟貌。而未聞有崇奉。則胡元天下。陋俗不足論也。逮至我朝受命。文敎休明。聖神繼承。群賢輩出。治道咸備。儒化蔚興。箕子之敎。燦然復明於世。其所以增廣其祠。崇報其德者。宜無所不用其極。而亦不過改廟爲殿。增修儀物而止耳。是以。先正文成公臣李珥所編實記曰。箕子誕莅朝鮮。變魋結之俗。成齊魯之邦。民到于今。受其賜。後辟景仰。若揭日月。其罔極之恩。宜家誦而人熟。崇德報功。世篤其典。文簡公臣成渾之子文濬。傳其父遺議。嘗曰我東隆報殷師者。全然鹵莾。乃以崇奉其祀。當如聖候例之意。請於其時大宗伯。且文元公臣金長生。建白于朝。請尊崇箕子如孔廟。以報罔極之恩。以垂無窮之敎。文正公臣宋時烈。嘗言惟玆東土。所賴以知君臣父子之道。始自殷師之垂敎也。先師之請尊箕子。同於孔廟者。其意深矣。當時在廷諸賢。放過而不能採施。惜哉。與南龍翼及李喜朝書。俱道其恨惜之意。文正公臣李縡。亦以爲我東自箕聖。上下數千年間。惟本朝之治最爲休明。庶幾乎三代之隆者。莫非箕聖之垂敎也。崇德報功。當如孔廟。八路郡邑。宜各立祠宇。以報其恩。故參奉臣愼懋。亦以其師許厚之遺意。上言于朝曰。我國以古之夷邦。不有八條之敎。終不免左袵之俗。然則開天下萬世之太平者。孔子也。開東方萬世之太平者。箕子也。惟我太祖大王之立國。爰復箕子之朝鮮舊號。以禮義垂統。故東方文治之盛。莫尙於我朝。箕子之道。至是大行。而其尊奉之禮。不過平壤而止。乃與崇義殿同例。非所以報聖人之道也。今若特爲立廟於文廟之傍。與孔子一體尊祀者。此誠義起之不可已也。夫崇義殿者。麗太祖之廟號也。凡係創業之君。雖至革世之後。猶不替祀享。故麻田之崇義殿。慶州之崇德殿。南漢之溫王廟。自古有之。祗以崇仁一殿字而謂之尊奉。則何以別乎。且臣等。竊觀經史。箕子之聖。紹述大禹之德。闡明洪範之理。故當時武王。訪于箕子而師受之。後來孔子。稱爲殷仁。有浮海欲居之志。而九疇之敍。立萬世人極。故中國之崇奉箕聖。有若西華汲郡等地。皆建廟宇。宋朝大觀中。設數學以孔子爲先師。以箕子竝祀。乃知箕聖爲天下所共尊。而況此東方。偏受其恩。大而倫常法紀。小而飮食日用。與夫百工技藝。莫不由箕聖之敎。則東人之一膚一髮。罔非箕聖之恩。而今其尊奉之禮。不過遐陬遺墟。一殿巋然。千載遺烈。謾付行路之指點。歲時祀享。只有副貳之祼。將以萬世夏禹之功。受一間楚昭之報。則所以尊其道而崇其德者。果安在哉。在昔故相臣尹斗壽。奉使朝天。中朝人士。多問箕子之遺跡。而斗壽。不能專對。以斗壽之文章博識。被人猝問。不能條答者。蓋緣崇報之典。蔑蔑無稱故也。豈不誠慨然哉。臣等。跧伏草野。得耕稼收獲之利。則思箕聖之惠。見飮食籩豆之制。則念箕聖之功。居室屋堂宇之安。則誦箕聖之德。享父子夫婦之樂。則知箕聖之恩。欲爲箕聖報答。曷有其極。大抵崇德報功之心。尊卑貴賤所共然也。竊伏惟我殿下。其於廣廈細氈之間。乙夜丙枕之上。必有念及於箕聖之功。而恨其崇報之未盡也。臣等伏聞我殿下。嗣服之初。誕敷文治。崇奬儒術。首開奎章之閣。討論經籍。禮招巖穴之士。講明斯道。益可見大聖人所作爲。出尋常萬萬。臣等遂乃聚首相慶曰。九疇之敍。何幸復闡於當世。惟願少須臾無死。得復見箕聖之化。若於此時。又以疎逖自嫌。不陳狂瞽之說。則斯文之曠典。無時可擧。東方所羞。無日可伸。玆敢相率裹足。猥籲天閽。極知僭踰。無所逃罪。雖然。此非臣等之臆說。乃先正老師之論也。今其遺集班班可考。臣等何敢贅陳無稽之言哉。伏願殿下。勿以人微而廢其言。博詢廷臣。俾議增廣其崇報之道焉。且伏念我祖之於先賢。視其道德之崇卑。功烈之大小。褒奬崇報。各有稱焉。故八路郡邑。宗儒之祠。錯落相望。疊祠倂祀之典。不可勝數。獨於箕聖。若是其疎略者。豈非萬萬慨然者耶。今若以國用凋弊。州縣祗殘。八路州郡。各置祠殿。有難如先正諸賢之言。則別立祠宇於都城。而使四學儒生。輪回守直。與孔廟一體尊事。則庶答其功德之萬一矣。臣等竊伏聞。箕子眞像。只出一本。奉安于崇仁殿。而世遠年久。漸臻漫漶。伏願亟命有司。更模一本。敬奉京城創建之廟。爲後人瞻仰耿光之地。俾我三千里薄海之民。愚夫愚婦。擧皆知父師之恩。則不惟斯文之幸甚。國家之幸甚。抑將爲萬世無窮之慶幸。臣等治疏將上之際。伏聞有箕子廟致祭之命。臣等益不勝激切欽仰之至。而因竊伏念箕聖之功德。有不可一次致祭而止者。伏願聖上。更加留念焉。答曰。省疏具悉。爾等。退修擧業。
정조 3년
己亥二月十五日卯時。上御誠正閣。都承旨入侍時。行都承旨洪國榮。記事官李兢淵金勉柱鄭東浚。以次進伏訖。國榮曰。夜閣聖候。若何。上曰。一樣矣。上曰。儒臣請留儒賢。而旣非長往。故批答有所云云。而其悵然則深矣。國榮曰。聖敎誠然。而堂箚則亦可謂得體矣。上曰。李國賢處分。何如。國榮曰。事出無情。宜可容恕。處分允當矣。讀奏公事訖。國榮曰。訓將。自今日。將爲中旬。而姑無仍佩往來之敎矣。上曰。訓鍊大將具善復。中旬畢試間。仍佩往來。出榻敎上曰。惠慶宮進服。一錢重人蔘粟米飮一貼。煎入。上曰。惠慶宮。進服一錢重人蔘粟米飮一貼。更爲煎入。出榻敎上命退。諸臣以次出。
정조 3년
柳戇啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 3년
傳于徐有防曰。左承旨入侍。待敎同爲入侍。
정조 3년
徐有防啓曰。檀君廟箕子廟。遣承旨致祭事。禮曹單子。啓下矣。何承旨進去乎。敢稟。傳曰。右副承旨進去。
정조 3년
以平安監司還穀加分狀啓。傳于柳戇曰。今日內。草記回啓。
정조 3년
李義弼。以禮曹言啓曰。永禧殿酌獻禮吉日。以念前擇入事。命下矣。卽令日官推擇。則今二月十七日國忌正日。十八日十九日二十日。皆有拘忌云。何以爲之。敢稟。傳曰。更以念後。推擇以入。
정조 3년
又以禮曹言啓曰。永禧殿酌獻禮吉日。更以念後。推擇以入事。命下矣。更令日官推擇。則今二月二十一日二十二日。俱吉云。以何日定行乎。敢稟。傳曰。以二十一日爲之。可也。
정조 3년
柳戇。以備邊司言啓曰。以平安監察司金鍾秀還穀加分狀啓。今日內。草記回啓事。命下矣。尤甚邑折半。之次邑三分一。稍實邑四分一。道臣之分數狀請。可諒其裁酌。依所請擧行之意。分付。何如。傳曰。允。
정조 3년
柳義養。以兵曹言啓曰。今二月十七日。武臣堂上朔試射日次。而國忌正日相値。不得爲之之意。敢啓。傳曰。知道。
정조 3년
以全羅監司還穀加分狀啓。傳于柳義養曰。以草記稟處。
정조 3년
己亥二月十六日。兼春秋張顯慶。洪忠監司啓本。靑陽縣童蒙女金召史擊鼓原情査實事。傳曰。向聞靑陽童蒙女金召史擊鼓供辭。語極淒切。情甚矜惻兺除良。究厥事理。亦或可恕。非不知傅其父於生道。俾伸稚歲兒女切骨之冤是乎矣。係是償死之律是隱則。其在重民命之道。不可以一邊之言。輕易決折乙仍于。更令本道査處是如乎。朝家之意。則欲從輕典者。自初然矣。觀此査啓。道臣持重之議。特不過執法之地。守法之論是遣。且考前後詞案。金女之呼冤。固是人情當然之事兺不喩。大抵此獄肯䋜。在於正犯金以灝之目擊其父之被人毆打。而所打之漢。乘憤揮踼。仍而致死事也是置。設如屍親邊之招。雖以以灝。眞有跨踞腹肚。蹴踼腎囊之跡是良置。律文內。以爲其父被打傷重。而其子敺打其人致死者。減死定配是如。明白載錄是隱則。以灝之減死。斷無可疑。不在於蹴踏與曳下之間是㧠。況旀。以灝之父。年迫八十。被人毆打。而血染於衣。喘急於吭。則豈非所謂傷重者歟。爲人子者。聞奇忙到。憤頭猛打。不是異事是如乎。雖無續典減律之文。此等獄事。宜有參酌之道是遣。金女之痛父非命。斫指血書者。又至五六次之多。此尤足爲感動之一端是旀。且本案中傷處。不甚大段。由前由後。付之次律。果無低仰之嘆。靑陽縣囚推罪人金以灝。以次律。減死定配之意。分付該道臣事。下刑曹爲良如敎。
정조 3년
己亥二月十六日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。儒賢昨果發程云耶。國榮曰。晩後發行云矣。上曰。孝明殿水剌間所屬。令廚院收用矣。昨聞提調。盡爲用手。無一人收用者云。魂殿下隷之區處。若是稽忽。誠可駭也。國榮曰。特敎之下。尙不擧行。誠非矣。上曰。洪忠道金以灝獄事。査啓。何如。國榮曰。金哥之爲父打人。容有可恕之端矣。上曰。見其老父之被人毆打。喘急欲死。則爲人子者。其欲雪憤。不是異事。且其女兒之屢次斫指血書。亦足感人。以此以彼。宜有參酌之道矣。國榮曰。然矣。其在原情定罪之義。似可用次律矣。上曰。永禧殿酌獻禮吉日。更爲擇入。出榻敎國榮曰。伏見平安道加分狀啓。民情似甚緊急矣。使之草記回啓。好矣。上曰。將下敎矣。上曰。惠慶宮進服。一錢重人蔘粟米飮一貼。煎入。出榻敎上命退。諸臣以次出。
정조 3년
己亥正月十六日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。右相之尙今相持。誠甚可悶。故今日朝參。欲下詢領左相。而許副矣。國榮曰。旣不可强令出仕。則姑爲許副。似好矣。上曰。臺諫有入來者乎。國榮曰。牌去來。姑未聞之矣。上曰。兵判。以鹵簿使。將入來乎。國榮曰。兵判。以藝文提學陳疏。雖未承批。而殿座侍衛。則似當入參矣。上曰。惠慶宮進服。二錢重人蔘粟米飮一貼。煎入。出榻敎上命退。諸臣以次出。
정조 3년
己亥二月十六日未時。上御誠正閣。左承旨入侍時。左承旨徐有防。記事官李兢淵李信祜鄭東浚。以次進伏訖。上曰。待敎。何不入來乎。有防曰。未及入來矣。上命奏公事訖。命書備邊司平安道加分狀啓。回啓批答。又命書刑曹公忠道査啓回啓判付。上曰。待敎催促入侍。待敎徐龍輔進前。上曰。御製有謄出者。自今日入直看檢。可也。仍命退。諸臣以次出。
정조 3년
傳于柳義養曰。李柱國入侍。
정조 3년
以持平姜文煥。司諫呂善亨。正言安廷玹等。牌不進罷職傳旨。傳于柳義養曰只推。
정조 3년
有政。吏批。判書鄭尙淳進。參判徐浩修。參議李義翊式暇。右承旨徐有防進。啓曰。本曹郞官。今當差出。而擬望之人乏少。外任竝擬。何如。傳曰。允。以具善復爲判敦寧。尹東暹爲刑曹判書。尹塾爲工曹參議。權噵爲知經筵。金熤爲同經筵。洪樂春爲同義禁。茂林君塘爲司饔提調。洪樂性爲平市提調。具允鈺爲惠民提調。金熹爲吏曹佐郞。李樂培爲司䆃僉正。徐簡修爲南部都事。李命奎爲典簿。李天穆爲長興主簿。崔顯重爲監察。鄭彦昇金德元金洪運爲典籍。金憙爲兼中學敎授。宋煥程爲假監役。魏光翼爲安陵參奉。泗川縣監金命埏今加資憲。軍器什物修改加資事。兵曹覆啓判下。承文副正字朴載儉單付。李勉任爲慶尙都事。車大脩爲宗廟令。
정조 3년
兵批。判書李徽之。參判徐有慶。參議李謙煥病。參知洪樂彬入直進。右承旨李義弼進。以李文光爲蔚山監牧官。金養性爲威鳳山城別將。副司直李敬懋宋煥億。副護軍李迪。同知李鎮成。僉知金衡柱鄭彦衡黃泰彦。東林中軍鄭勗世。龍淵別將白敏行單付。
정조 3년
傳于李義弼曰。在外玉堂臺諫。許遞。
정조 3년
傳于鄭民始曰。論以君讐國賊。巫女二字。卽心寒骨驚處也。其在王法。雖殪殄滅之無所不可。而苟以王者莅物之義觀之。彼亦民也。當初處分。只使不得接跡於城闉。亦不得恣意濫祀者。足可爲不與同中國之意同也。身爲巫女者。其所以處之。如是寬大。則況爲其支屬遠族乎。近聞各司搜括太甚。至以不干之類。混歸除汰者。其數夥然云。此非所以體予意也。凡係巫女子及夫外。倂勿問。巫女亦已身故者。其子與夫。亦勿問。各司或有濫汰者。則竝令仍之。俾無一夫不獲。恩法兩行事。發牌各衙門郞廳。其令聽傳敎。擧行。
정조 3년
柳義養。以禮曹言啓曰。大報壇祭享。每年三月上旬內。擇日擧行事。曾已定奪矣。令日官推擇。則來三月初七日爲吉云。以此日定行。而初雖以親祭定式。亦多有攝行之例。今番則何以爲之。敢稟。傳曰。依定式。以親行磨鍊。
정조 3년
柳戇。以備邊司言啓曰。江原監司李亨逵還穀加分狀啓。今日內。草記稟處事。命下矣。設賑七邑。旣已三分二加分。其外金城及之次邑。依狀請。限折半。許令加分。至於稍實邑。宜有差等三分一加分之意。分付。何如。傳曰。允。
정조 3년
又以備邊司言啓曰。全羅監司鄭元始還穀加分狀啓。草記回啓事。命下矣。儲置軍作米外。留庫中。尤甚邑三分一。之次稍實邑四分一。特許加分。而尤甚中。錦山古阜兩邑被災旣酷。折半加分。稍實中。綾州等九邑。還穀稍裕。姑不擧論之請分數多寡。裁量得宜。竝依狀請擧行之意。分付。何如。傳曰。允。
정조 3년
柳義養。以兵曹言啓曰。今二月二十一日。永禧殿擧動時。本曹補把京畿驛馬十五匹。依例入把之意。分付本道。何如。傳曰。允。
정조 3년
又以義禁府言啓曰。李基敬亟施竄配之典。李惠輔施以屛裔之律事。承傳啓下矣。李基敬。咸鏡道利城縣竄配。李惠輔。全羅道樂安郡屛裔。而以承傳內辭意。具罪目。依例發遣府書吏羅將。押送于各其配所。何如。傳曰。允。
정조 3년
漢城判尹洪樂性疏曰。伏以日吉辰良。天氣晴和。祗謁陵寢。聖孝克伸。鑾輿穩旋。玉體萬安。臣民懽祝。曷有其極。仍伏念臣。愚迷昏聵。百無一能。猥荷聖恩。久叨重任。尸素三載。孤負隆知。至於預買貢米事。大僚之飭。昧然不省。已例之謬。恬然蹈襲。論其負犯。嶺海鈇鉞。尙有餘辜。幸蒙聖度包荒。畢竟薄勘。止於譴削。臣以罪爲榮。感愧交切。縮伏田廬。歷數愆尤。跼天蹐地。若無所容。纔經旬月。恩敍遽降。除旨踵下。收錄如篤。雨露霜雪。莫非造化。臣且感且惶。不覺涕淚之被面也。雖糜粉隕結。豈足以仰酬萬一也哉。第臣。慮淺謀拙。不能事事。涓埃未效。罪戾徒積。撫躬自悼。實欲無生。如是而靦然無恥。揚揚復進。則亦豈臣分之所敢安哉。適値陵幸隔日。導駕體重。天牌荐臨。他不暇顧。雖未免章皇冒應。而因仍蹲據。斷無是理。且臣得見守禦使臣徐命膺疏本。則洞陳本營之弊。無復餘蘊。臣實嘆賞其明核之見矣。蓋本營戶房所之四萬五千餘兩錢。及臣受任之初。簿錄所餘。已不過一萬九千餘兩。而其中一萬兩。卽前前守禦使所別備者。其餘九千餘兩中。五千餘兩。爲前後庫子輩逋欠債貸。一千七百餘兩。用下於昨年大閱時。軍物措備。則實餘。竝與前前使別備。而只爲一萬二千餘兩矣。然則命膺所謂數年之內。必盡消融云云者。誠非過慮矣。管餉所之十萬七千餘兩錢。則其中九萬三千四百餘兩。已貿米。一萬三千六百餘兩。或貿米未收。或給債未捧。或筵稟而蕩減。此皆乙未以前事也。而目今簿錄所餘。只爲五十餘兩矣。然則命膺所謂無管餉者。亦豈非確論乎。至若每年稅入之不能當應出。粉飾艱辛之狀。山城之積弊漸痼。朝夕難支之形。尤是切中之言矣。臣雖愚昧。亦未嘗不以是爲憂。竊擬一陳於黈纊之下。而或有事未遑。或囁嚅不發。而才識疎迂。又未獲蘇殘興廢之方。竟未能收拾敗局。以副我殿下委任之重。其不識辜恩之罪。於是乎益著。而無所逃矣。玆敢披瀝肝膈之血。略暴危苦之懇。伏乞聖慈。俯垂憐察。亟削臣職。仍施重勘。俾爲後來者之戒焉。公私不勝幸甚。答曰。省疏具悉。卿其勿辭行公。
정조 3년
司憲府持平宋樂疏曰。伏以祇謁陵寢。鑾蹕穩旋。下情歡忭。曷有其極。仍伏念臣。才識譾劣。聞見孤陋。待罪見職。殆過數朔。曾不能出意見。論是非。以副我聖上容諫之盛意。內省慙恧。措躬無地。而適値動駕有命。義重陪扈。冒沒一出。粗伸微分。而因復蹲據。重貽臺閣之羞。亦非臣心之所敢安者。召牌之下。承膺無路。隨詣陳章。恭俟譴削。而惟是沫血之忱。終有所不能已者。敢此冒陳。願聖明。少垂察焉。嗚呼。鄭妻龜柱之窮凶逆節。卽天地之所不容。神人之所共憤。而上下相持。一日二日。于今四載于玆矣。大臣箚奏面陳。三司聯啓齊籲。迭相力請。而儒賢造朝。又從而極言之。以至於輿儓之賤。婦孺之愚。而亦莫不扼腕而切齒。眞所謂國人皆曰可殺。而惟殿下獨咈輿情。終靳天誅。臣未知殿下。誠以爲彼兩賊。有一分可恕之情。而若是之靳允耶。以殿下之明聖。豈有是哉。是則臣知其不然也。臣伏見相臣聯箚之批。有曰。不忍慼我先王曁東朝。臣知殿下之意。不以兩賊爲不可殺而不殺之也。只以聖心之有所不忍而然也。然此有不然者。夫大臣曰可殺。三司曰可殺。儒賢曰可殺。輿儓婦孺咸曰可殺。殿下之心。亦惟曰可殺。則先大王陟降之靈。必將不救乃死而作丕刑。我東朝睿哲之德。亦將不有私恩而正大義。殺之戮之。有何一毫貽慼之端。而殿下反以此爲不忍。依違寬假。不能割斷。使亂逆晏然而無所懲。隄防蕩然而無所限。貽國家無窮之慮。恐非所以奉承宗廟慈聖之意也。噫。法者。天下之平也。非人主之所得而私者。自古明君哲辟。不敢以私恩。有所低仰者。蓋以法不可撓之意也。惟我殿下。學貫三極。明照千古。爵賞刑殺。莫不中理。而獨於此兩賊。不念罪惡之貫盈。惟事終始之玩愒。下之所以致討者。有其名而已。上之所以賜答者。循其例而已。幾年爭執。置辟無期。乃以城外之黜。海島之竄。有若已盡勘斷者然。使討逆大義。不免爲不誠之歸。臣恐王府關石之典。因此兩賊而將無所施矣。寧不痛哉。寧不惜哉。其不能積誠竭忠。亟回天心。此固諸臣之罪。至若當斷不斷。使王章屈而不伸。臣竊以爲。聖主過矣。聖主過矣。金相福之前後負犯。已悉於三司之啓。而顧其陰結賊徒。謀沮大策之狀。昭不可掩。則論以邦憲黨與之誅。渠安敢逭。而乍竄旋宥。偃息鄕里。其可曰國有法。而尙何望亂孼之知所畏哉。伏願殿下。廓揮乾斷。竝允三司之請。俾民志定而天綱振焉。答曰。省疏具悉。所陳當留意。爾其勿辭察職。
정조 3년
己亥二月十七日。兼春秋張顯慶。洪忠監司啓本。鎭川縣罪人林卜得獄事査實事。傳曰。大抵此獄事。本來疑晦。正犯則以爲。元無毆打之事是如爲旀。屍親則以爲。再被毆打。至於隕命是如。互相稱冤乙仍于。正犯之尙不蒙施傅生之典者。此也是置。向於審理之時。刑曹覆啓。請命更査者。雖出於愼獄之意。而道臣論啓。又如是丁寧。旣曰。厥或重被毆打。不通聲音。則晷刻致命之人。決無步歸其家之理是如爲旀。又曰。再鬪被打。旣不分明。致命根因。亦難指的。一卜之致死。歸之卜得之毆打。終欠詳悉如是云爾是隱則。其在審克之道。合施酌量之律是如乎。眞所謂罪疑惟輕者也。鎭川縣囚推罪人林卜得段。特爲減死。以次律決配之意。分付該道臣事。下刑曹爲良如敎。
정조 3년
己亥正月十七日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖禮。若何。上曰。一樣。上曰。昨日朝參諸臣。別無所陳。而柳孟養之初入臺地。啓辭至於十七件。誠可嘉矣。國榮曰。然矣。昨日朝參。賴有臺臣。而幸免無聊矣。上曰。儒賢久未見。誠悵然。國榮曰。從近召見。似好矣。上曰。惠慶宮進服。二錢重人蔘粟米飮一貼。煎入。出榻敎上命退。諸臣以次出。
정조 3년
己亥二月十七日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。御製方有謄出者。有所下敎於待敎。而徐命膺必善爲之。使之入來看檢。好耶。國榮曰。提學必善爲矣。上曰。都監中旬時。入直軍士。何以爲之乎。國榮曰。推移出送使之赴試矣。上曰。呵導之制。再命玉堂博考。而終不得出。何故云也。國榮曰。儒臣雖博考而不得云矣。以江原監司加分狀啓。上曰。今日內草記。稟處。上曰。惠慶宮進服一錢重人蔘粟米飮一貼煎入。出榻敎上命退。諸臣以次出。
정조 3년
己亥二月十七日巳時。上御誠正閣。左承旨入侍時。左承旨徐有防。假注書徐鼎修。記事官李信祜鄭東浚。以次進伏訖。上命有防書傳敎曰。大報壇享事。朝紙不書者。蓋有以也。此事。每欲下敎未果。而見今享禮不遠。該曹似當循例磨鍊矣。此非愼密之道。亦違當初北苑行祀之意。此後勿論親行攝行。皇壇祭享誓戒隷儀。皆於北苑爲之。處所。令該曹稟旨。定式擧行事。分付。望拜禮處所。亦當依此定式。況在仁祖朝。行望拜禮於北苑。則尤豈非可徵之一端乎。亦令依此知悉擧行。又命書傳敎曰。政官牌招開政。以洪忠監司狀啓。命書傳敎曰。徐命完。罪固難赦。情有可恕。況已經乙覽之文字乎。遠配孟哥諸人。國若有法。則渠輩敢復作此變怪。逞毒於告謀之人乎。此不可尋常處之。分隨從。另加嚴勘事。分付該道臣。以弘文館闕內呵導之制博孜草記。命書傳敎曰。呵導之制。創於唐而備於宋代。各有定制。而其制。前史多明載者。是以我朝。亦嘗取倣引用。而尙無一定之制。況比來國綱寢壞。古法全失。肅肅禁闥之內。越法呵引。雜遝喧囂。無異於通衢大街。此非小事。抑足以觀紀綱之一端。頃因諫臣釐革之請。使本館考出前代之例。參校我朝之法。而屢命屢考。輒曰無可徵。何其疎忽之甚。而不念稽古之責歟。自上蚤欲詳說。而迄今泯默者。實有下行之歎也。觀此考出之文所引。已不襯似而從又以爲。此武臣呵引之制。而無闕內外分別之論云。惟此考出之條。卽宋四品以下文班遷外。武官陞職者及秩高內臣之奉使者。無鹵簿儀衛官闕外呵從之制也。豈可但謂以武臣之呵引也。或於本文第一行。有詳定武臣出節云云之說。故蒙上驟看。有此失對歟。且唐宋之法。文武群官。自王公以下。有鹵簿儀衛焉。有呵導贊引焉。所謂鹵簿儀衛者。用之於闕外行途也。唐則王公淸道六人。文武一品四人。四品以上二人。宋則王公淸道六人。文武一品四人。三品以上二人。是也。所謂呵導贊引者。用之於闕內行途也。唐之制。多晦雜而難曉。宋之制。有曰闕內省內。某官雙引傳呼。某官一引云者。是也。以此推之。三品以上之雖有鹵簿儀衛者。若非應用雙引及一引之職。則於闕內。不得用呵導贊引焉。爾等之誤以無鹵簿無贊引之秩卑文武奉使內侍等。闕外呵從之制。疑其用於闕內者。亦豈非未能致思之甚者歟。到今予不得不以曾所見於前史者。略言之矣。按宋制。中書門下御史中丞。竝緋衣雙引。仍傳呼。翰林學士。一吏前導。而惟謝恩日雙引。又曰。使相僕射兩省五品以上。一吏前引。又曰。東宮三少尙書丞郞入朝。以緋衣吏前導。竝呵止。二品以上。用朝堂驅使官。宰相親王。仍令紫衣二吏引馬。此皆闕內呵導贊引之制。而宰相親王。異於他公卿。故闕內呵贊。仍用於闕外而引馬也。若不入於是者。雖有鹵簿儀衛之高官。亦不得呵贊于闕內焉。亦非難知之事也。今又欲就宋朝官名。而參考我朝官制。則宋曰中書門下。我朝之政府也。御史中丞。我朝之都憲也。翰林學士。我朝之文任也。使相。卽親王京尹樞密使留守節度使兼中書令兼侍中兼中書門下平章事也。比之我朝。則親王。如大君王子也。京尹。如京兆尹也。樞密。如國初領判中樞之任也。留守。如兩都留守。而但品級之高下。與宋有異也。節度使。如兵水使。而我朝大臣。無兼管之制。古之守禦上使。或近之。兼中書令兼侍中兼同中書門下平章事等職。我朝皆無可比者。惟原任大臣。或似之歟。左右僕射。宋亦數更其名。或爲左右丞相。或爲左右丞。比之我朝。則爲丞相。時左右相或如之。爲丞。時左右贊成或如之。兩省五品以上。卽中書省舍人起居等職。門下省司諫正言等職也。比之我朝。則政府舍檢以上及諫院之職。注書之官或如之。東宮三少。我朝之賓客如之。尙書丞郞。我朝之承旨如之。且二品以上。卽開府儀同三司三師三少樞密院知事同知事簽書事參知政事太尉上柱國柱國六部尙書左右金吾衛及左右衛上將軍殿前都指揮使八州牧開國郡王公太學士等職也。比之我朝。則開府儀同三司上柱國柱國開國郡王公。如勳戚之府院君及君也。三師三少太尉。熙豐以前。宋亦虛銜。又在我朝。無如此制。或是帶西樞及敦寧之大臣府院君似之歟。六部尙書。宋皆大臣兼之。而我朝則六曹判書似之。左右金吾衛及左右衛上將軍。初以宗室領之。或以武臣爲之。統領環衛之軍。而實無所屬之兵。只有散銜。如我朝之摠管焉。殿前都指揮使。如我朝之軍門大將焉。八州牧。與我朝之八道監司似之。或有古虛今實之殊焉。樞密院知事同知事簽書事。與我朝中樞府知事同知事僉知事近之。或有職務緊漫之別焉。參知政事。下宰相一等。則我朝貳相。或相似歟。太學士。高學士一階。則我朝大提學。或近之歟。然而宋多大臣兼焉。我朝則大臣之兼大提學者。罕有之。大抵以宋較今。幾皆恰似。別無疑難之端。依是參量。定其合行制度。以爲指一釐正之地。則張傘一款。自當視此差等。更爲齊會。商宜以聞。命退。諸臣以次退出。
정조 3년
己亥正月十七日申時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。俄者院議啓辭。誰之所作乎。民始曰。都承旨製之矣。上曰。今日何爲此啓也。民始曰。臣等之於討逆。豈敢歇後於人。而因循度日矣。昨日臺言之後。不勝歉愧。敢入文字矣。上曰。政院與臺閣有異。何必逐日啓辭乎。予意則三司合啓時。以不允爲批。則院中爲啓辭。似好矣。民始曰。聖敎允當矣。上曰。昨日臺臣。善爲啓辭矣。民始曰。昨日朝參。賴有臺臣而幸免無色矣。上曰。一日十七啓。誠壯哉。而所言皆誠實。尤可貴也。民始曰。然矣。上曰。今日又有新啓。臺風自此振矣。民始讀奏公事。上命書判付。又命書臺啓批答。上曰。江留何當辭朝云乎。民始曰。念後。將辭陛云矣。上命退。諸臣以次出。
정조 3년
己亥二月十七日申時。上御熙政堂。李柱國入侍時。行副護軍李柱國。左副承旨柳義養。假注書徐鼎修。記事官李信祜鄭東浚。以次進伏訖。上曰。大關嶺形便。果何如。柱國曰。嶺勢內夷外險。巉巖屈曲。若設關防。則誠好矣。上曰。今若創設關防。則城垣倉舍等措置之方。何如則爲便好耶。柱國曰。城則不必石築。亦不必高峻。雖一丈土築。足以禦賊。倉舍則嶺下不遠之地。材木極多。若使運來。則似不甚難。倉穀則湖西有五倉。而傍近數百里之內。居民不過數千。故不無穀多民少之弊。今若分置其穀於嶺上。則嶺東西民人。必樂其居中取便。而自然來集矣。且嶺上數里許。有數月耕凍廢之地。今姑免稅。許民耕作。則亦可爲募民之一助矣。上曰。旣設關防。則不可無管領之人。此亦何以則爲便好耶。柱國曰。臣意則若以僉使萬戶。自京差遣。則其間不無貽弊之端。不如就其本邑鄕人將校中。另加擇差。自該府報于監營。監營轉移兵曹。以別將啓下。則似好矣。上曰。自京差遣。則必思肥己之道。而似不無剝割之弊矣。柱國曰。聖敎誠然矣。上曰。關防之設。亦是近處民情之所願乎。柱國曰。分糶輸糴之道。亦甚便利。則民情必多願之矣。上曰。沿路所見民事。何如。柱國曰。今春麥農。有豐熟之望。故各處民情。恃此晏然。姑無流離之患。且歷路所見民人。亦不至浮黃之境矣。命退。諸臣以次退出。
정조 3년
柳義養啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 3년
柳戇。以都摠府言啓曰。今日入直宣傳官武兼及有廳軍士。中日習射。請出標信。傳曰。知道。
정조 3년
傳于徐有防曰。都承旨入侍。
정조 3년
李義弼啓曰。永禧殿酌獻禮祭文。當爲製進。藝文提學黃景源。待明朝牌招。何如。傳曰。允。
정조 3년
以同義禁洪樂春初度呈辭。傳于柳義養曰。許遞。
정조 3년
李義弼。以弘文館言啓曰。臣等見識鹵莾。搜閱未廣。屢承博考之命。而不得可考之蹟。致有此責敎勤降。誨牖丁寧。臣等且惶且感。實不知措躬之所也。臣等之向日所考出者。只是宋書中。出節呵引條。而旣非闕內呵導之制。則其爲初不襯似。臣等亦豈不知。而但無他憑證引之例。似有旁照推移之端。故略据以奏矣。及承聖敎。以宋朝職官之制。參準於我朝諸官品秩。則皆有相符者。臣等始乃怳然開悟。而第其本文。臣等終未得考見。只從聖敎中條列俯詢者。參定呵引之制。誠不無臆斷妄度之失。尤不勝慙悚之至。大抵我朝呵導之法。旣無一定之規。則今所講定。只當依倣宋制。參酌時宜而行之。宋之中書令。卽今之政府。則議政入闕。自當有雙引。而都憲及文衡。職任自別。當與大臣等。故宋朝之特許雙引。蓋以此也。今宜一遵宋制。大臣及都憲文衡。竝用雙引。其餘政府東西壁六曹長官判金吾京兆尹經筵官奎章閣諸臣六承旨副提學大司諫。皆許一引。堂下官則三司翰林實注書。倂宜有一引。其外諸臣。雖在宰列者。勿許呵引。至於王子大君。則雖以宋制觀之。其前引之數。比大臣有加。而臣等不敢擅議。其餘宗親儀賓敦寧勳府諸臣之呵引。惟當隨其爵品。有所裁定。而旣無國朝定例。且無前史可準者。則亦豈敢輕議乎。張傘一款。則當視呵引之制。有引則有傘。無引則無傘。恐合事宜。而臣等才蔑識短。不能明考博證。只因聖敎。有此猥陳。大略雖如此。而其所增删裁酌之方。惟在更加博詢而詳定焉。敢啓。傳曰。知道。更令禮堂就議大臣以聞。
정조 3년
柳義養。以吏曹言啓曰。卽接成均館牒呈。則學正許鍒。除拜後過限未肅拜。依例罷職。何如。傳曰。允。
정조 3년
兵曹口傳政事。副司果黃昇源李度默李泰永單付。
정조 3년
柳戇。以訓鍊都監言啓曰。本局右部千摠李邦鵬。身病甚重。勢難察任。改差。何如。傳曰。允。
정조 3년
又以御營廳言啓曰。本廳軍色從事官南鶴聞。身病猝重。勢難察任。改差。何如。傳曰。允。
정조 3년
己亥二月十八日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以此進伏訖。國榮曰。夜間聖體。若何。上曰。一樣矣。上曰。昨日巫女支屬事。傳敎。何如。國榮曰。下敎實是恩法竝行矣。上曰。儒賢所奏髢髮之弊。予亦非不知也。而其所救弊。終無好策矣。國榮曰。然矣。變制則猝難爲之。姑先務儉。亦爲救弊之一端矣。上命讀公事訖。上曰。惠慶宮進服一錢重人蔘粟米飮一貼煎入。出榻敎上命退。諸臣以次出。
정조 3년
己亥正月十八日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣。上曰。儒賢袖箚之批。欲於明日。召見親賜。而首尾數千言。不可不逐條爲答。從當詳看後。始可賜批矣。國榮曰。以此意先爲下敎。似好矣。上曰。然矣。國榮曰。大臣聯箚。今方到院。而以臺言引罪矣。上曰。討逆事乎。國榮曰。然矣。上曰。大臣何必以此引嫌乎。上曰。江留。念後辭朝云乎。國榮曰。然矣。上曰。惠慶宮進服二錢重人蔘粟米飮一貼煎入。出榻敎上曰。在院承旨入侍。出榻敎上命退。諸臣以次出。
정조 3년
行都承旨洪國榮宿衛所直。左承旨徐有防坐。右承旨吳載紹奉命在外。左副承旨李義弼坐直。右副承旨柳義養坐直。同副承旨金亮行在外。注書李兢淵直一員未差。假注書徐鼎修奉命。事變假注書權中憲仕。
정조 3년
徐有防啓曰。檀君廟箕子廟致祭。右副承旨柳戇。當爲進去。而身病猝重。不得受香。何以爲之。敢稟。傳曰。許遞。行副司直吳載紹除授。使之受香。
정조 3년
傳于李義弼曰。禮房承旨。馳詣宗廟永禧殿景慕宮奉審。祭物祭器祭井看審。諸執事進排官摘奸以來。
정조 3년
傳于柳義養曰。歲初未及展拜。再明日動駕。當詣毓祥宮展拜。該房知悉。
정조 3년
以香室。永禧殿酌獻禮受押單子。傳于李義弼曰。親押。
정조 3년
傳于柳義養曰。史官三員。宣傳官四員待命。騎馬十五匹立之。
정조 3년
傳于李義弼曰。右副承旨入侍。
정조 3년
備忘記。政院書吏石聖運。司謁除授。
정조 3년
以臺諫有闕政事。取稟。傳于柳義養曰。明日爲之。
정조 3년
徐有防。以兵曹言啓曰。今此永禧殿酌獻禮時。以何營軍兵隨駕。何營軍兵留陣。而馬步軍幾番幾哨磨鍊乎。敢稟。傳曰。御營廳隨駕。訓局禁營軍兵留陣安徐。餘軍留營。亦勿磨鍊。
정조 3년
又以兵曹言啓曰。今二月二十日。文臣朔試射日次。而永禧殿酌獻禮齋戒相値。不得爲之之意。敢啓。傳曰。知道。
정조 3년
己亥二月十九日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。國榮曰。右副承旨以實𧏮。今日不得仕進。平壤致祭。將不得進往矣。上曰。勢將改差矣。上曰。祭報府持入。賤臣承命奉進。上命讀奏。上曰。惠慶宮進服一餞重人蔘粟米飮一貼煎入。出榻敎上曰。平壤山林。終不可招來耶。國榮曰。篤老之親。勢難離捨云矣。上曰。箕伯遞來時。可以入來耶。國榮曰。其時敦召。則庶有造朝之望矣。上命退。諸臣以次出。
정조 3년
己亥正月十九日辰時。上御誠正閣。都承旨入侍時。行都承旨洪國榮。記事官李兢淵金勉柱鄭東浚。以次進伏訖。國榮曰。夜間聖體。若何。上曰。一樣。上曰。明日次對。依例來會云乎。國榮曰。然矣。上曰。明日欲兼行晝講。儒賢將入來耶。國榮曰。次對則雖不參。講筵。似當入來矣。上曰。惠慶宮進服二錢重人蔘粟米飮一貼煎入。出榻敎上命讀奏公事。仍命書判付。命退。諸臣以次出。
정조 3년
己亥正月十九日午時。上御誠正閣。江華留守入侍時。行左承旨鄭民始。記事官李兢淵李信祜鄭東浚。江華留守李鎭衡。以次進伏訖。上曰。何當辭朝乎。鎭衡曰。再明當辭陛矣。上曰。江都。卽保障重地。撫恤軍民。繕修器械。至於築城等事。亦着意爲之。可也。鎭衡曰。謹當竭誠圖報矣。上曰。金鍾秀爲留守時。以醬甕事。成出節目云。而此等事。亦不無救弊生弊之慮矣。鎭衡曰。姑未知節目之如何。而用舊蓄新。然後可無陳棄之患矣。上曰。卿將出外。雖是往來之地。亦甚悵然矣。命賜饌。仍賜御製。命退。諸臣以次出。
정조 3년
己亥二月十九日申時。上御誠正閣。右副承旨入侍時。右副承旨柳義養。記事官李兢淵徐龍輔鄭東浚。以次進伏訖。上曰。御製謄出者持入。龍輔承命奉進。上覽訖。上曰。御製中。疏箚批答。勿書虛頭。可也。上命義養讀奏公事。仍命書判付。命退。諸臣以次出。
정조 3년
行都承旨洪國榮宿衛所直。左承旨李義翊齋直。右承旨徐有防齋宿。左副承旨李義弼齋直。右副承旨柳義養齋宿。同副承旨沈念祖齋宿。注書李兢淵藥院直一員未差。假注書徐鼎修仕直。事變假注書權中憲仕。
정조 3년
柳義養啓曰。大司憲未差。執義兪彦鏶。掌令金鍾厚在外。掌令洪明浩。持平宋樂。牌不進傳旨未下。持平姜文煥呈辭。今日以監察茶時之意。敢啓。傳曰。知道。
정조 3년
傳于李義翊曰。都承旨入侍。
정조 3년
傳于李義弼曰。奎章閣直提學鄭民始入侍。
정조 3년
傳于徐有防曰。明日出宮。當由協陽門。該房知悉。
정조 3년
李義翊啓曰。明日動駕時。大駕詣永禧殿入齋室後。王大妃殿惠慶宮問安。何承旨進去乎。敢稟。傳曰。同副承旨進去。
정조 3년
傳于李義翊曰。宣傳官多窠。今日政差出。
정조 3년
有政。吏批。判書鄭尙淳進。參判徐浩修進。參議李義翊進。同副承旨沈念祖進。以徐有慶爲大司憲。林鼎遠爲大司諫。李命勳爲獻納。嚴思晩爲校理。趙尙鎭爲副校理。鄭志儉爲修撰。黃景源爲左參贊。具允鈺爲知敦寧。宋德相爲同義禁。洪宣輔爲平市主簿。李應曄爲司圃別提。任嵂爲鐵原府使。金晉鐸爲平安都事。學正金瀍。校書博士丁俔祖。校書副正字金瑞復單付。
정조 3년
兵批。判書李徽之進。參判徐有慶入直進。參議李謙煥病。參知洪樂彬病。左副承旨李義弼進。以成天柱爲同知。李夏疇爲忠翊將。閔修益爲部將。李鉉相爲慶尙左兵虞候。許侙爲永宗僉使。沈爲爲蒜山僉使。申聖模爲安義僉使。副司直金魯鎭申思運柳戇李漢一。副司果曺遠振單付。李潤禧林擎翰爲宣傳官。
정조 3년
柳義養啓曰。大司憲徐有慶。旣在闕中。不爲肅謝。直爲出去。事甚未安。推考警責。何如。傳曰。允。
정조 3년
以掌令洪明浩。持平宋樂。司諫呂善亨。正言安廷玹柳孟養等牌不進罷職傳旨。傳于柳義養曰。只推。
정조 3년
傳于李義弼曰。欲爲下敎而未果。鶴城君原歲饌外。加給事。分付。
정조 3년
李義翊。以兵曹言啓曰。明日擧動時。守宮及侍衛。不可不備員。而參判未差。代。令該曹以在京無故人。口傳差出。待下批牌招。以爲備員之地。何如。傳曰。允。
정조 3년
吏曹口傳政事。以李𡊠爲兵曹參判。
정조 3년
徐有防。以司僕寺內乘。以一二提調意啓曰。明日動駕時。內乘當爲輦輿差備。而兼內乘任嵂。今日政移拜鐵原府使。其代。卽令該曹口傳差出。以爲差備之地。何如。傳曰。允。
정조 3년
兵曹口傳政事。以李格爲兼內乘。
정조 3년
李義翊。以宿衛所言啓曰。明日永禧殿擧動時。御營廳旣已隨駕。本所所管東營入直馬步軍兵。量宜出用。而待令箭擧行。還宮後還入直事。分付該營之意。敢啓。傳曰。知道。
정조 3년
己亥正月二十日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。今日晝講。儒賢入來云乎。國榮曰。入來與否。姑未聞之矣。上曰。明日當詣景慕宮。行酌獻禮。而勞軍可悶。欲以日瞻門作路矣。國榮曰。臣之本兼諸任。俱係劇務。而精力不逮。將有狼狽之慮。惠堂之任。若蒙許解。則不勝萬幸矣。上曰。卿懇如此。今日次對。當下敎矣。國榮曰。守禦使疏批。尙不下矣。上曰。今日當下批矣。國榮曰。弘文提學。亦爲申飭行公。似好矣。上曰。明日酌獻禮。祭文。亦當製進矣。國榮曰。然矣。上曰。惠慶宮進服二錢重人蔘粟米飮一貼煎入。出榻敎上命退。諸臣以次出。
정조 3년
己亥二月二十日辰時。上御誠正閣。右副承旨入侍時。右副承旨柳義養。記事官李兢淵徐龍輔鄭東浚。以次進伏訖。國榮曰。聖體。若何。上曰。一樣矣。上命讀大臣呵引收議。上曰。左相之收議。好矣。國榮曰。領敦寧收議。亦有明據矣。上曰。備堂之宜有呵引。誠如左相之議矣。國榮曰。今之備堂。與古之樞密事同。此爲有呵引之明證矣。上曰。然矣。上曰。明日動駕。御營隨駕。則屛門把守。訓禁兩營。何不分當也。國榮曰。都監則自前隨駕。故因爲謬例。不爲磨鍊云矣。國榮曰。內巡以後。三營軍制。太涉苟簡。至多疊役。誠爲矜悶。凡各宮各司別牌巡邏名數夥然。分排尤難。自今宜有釐革之道。且非別牌本有當牌。則如有賊火之發。自當巡察禁斷。臣意則三軍門別牌軍校。一屛罷之爲宜矣。上曰。依爲之。出擧條上曰。惠慶宮一錢重人蔘粟米飮一貼煎入。出榻敎上曰。親押時刻進定事。分付。上命退。諸臣以次出。
정조 3년
己亥二月二十日辰時。上御宣政殿。親押入侍時。行都承旨洪國榮。左承旨徐有防。左副承旨李義弼。右副承旨柳義養。記事官李兢淵徐龍輔鄭東浚。以次進伏訖。上曰。近例準祝時。承旨讀之。而香室官員。今何替讀乎。此後則依近例爲之。可也。上詣板位親押訖。諸臣以次退出。
정조 3년
己亥二月二十日巳時。上御誠正閣。直提學入侍時。左承旨徐有防。記事官李兢淵徐龍輔鄭東浚。直提學鄭民始。以次進伏訖。上曰。直提學。近日則閑養乎。民始曰。近幸調息矣。上曰。呵引收議。見之乎。民始曰。未及盡見矣。上曰。左相善爲收議矣。民始曰。左相收議。果已得見。而議論詳備矣。上命書傳敎曰。明日義烈宮當一體展拜。以此知悉。又命書傳敎曰。在外承旨許遞。吏曹參議李義翊。刑曹參議沈念祖。承旨除授。上曰。新除授承旨。牌招齋宿。上曰。吏曹參議前望單子入之。出榻敎上命退。諸臣以次出。
정조 3년
行都承旨洪國榮宿衛所直。左承旨李義翊坐。右承旨徐有防坐直。左副承旨李義弼坐。右副承旨柳義養坐。同副承旨沈念祖坐直。注書李兢淵藥院直一員未差。假注書徐鼎修仕直。事變假注書權中憲仕。
정조 3년
大駕詣永禧殿入齋室後。政院玉堂藥房口傳問安。答曰。知道。展拜罷後。政院玉堂藥房口傳問安。答曰。知道。王大妃殿惠慶宮。遣承旨問安。答曰。知道。酌獻禮罷後。政院玉堂藥房口傳問安。答曰。知道。還宮後。政院玉堂藥房口傳問安。答曰。知道。
정조 3년
傳于徐有防曰。侍衛軍兵雨具。
정조 3년
傳于沈念祖曰。昨日大司憲落點望單。中官誤爲擧行。削職。
정조 3년
以明日常參經筵。取稟。傳于沈念祖曰。停。召對爲之。
정조 3년
沈念祖。以兵曹言啓曰。卽接集春營入直哨官牒報。則本營北邊宮墻一間許。因雨頹落云。令紫門監爲先以堅實把子。各別圍排。急速修築。而把守軍兵則集春營入直砲手八名除出。限修築間。嚴加守直之意。敢啓。傳曰。知道。
정조 3년
李義翊。以刑曹言啓曰。司饔院書吏放送事。命下矣。依傳敎。司饔院書吏孔仁洙。卽爲放送之意。敢啓。傳曰。知道。
정조 3년
又以刑曹言啓曰。春德成輝李春芳決配事。命下矣。罪人成輝李春芳。以杖一百流三千里照律定配所。已爲草記入啓。巫女春德。亦依傳敎。決配次。取考律文。則大明律有曰。官司差人。句攝公事。而抗拒不服及毆所差。本犯重者。罪止杖一百流三千里。巫女春德。依此律。流三千里。定配於咸鏡道北靑府。竝爲決杖發配之意。敢啓。傳曰。知道。
정조 3년
掌令洪明浩。持平宋樂姜文煥。校理嚴思晩。副校理趙尙鎭南鶴聞。正言柳孟養。修撰鄭志儉。副修撰沈煥之吳大益啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。嘻。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及四載。轉而爲合辭之啓。合辭之啓。又閱累朔。轉而爲伏閤之爭。畢竟處分。至於近島簿竄。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而有此末減之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而施以海島之薄罰耶。殿下之不忍置法。而姑從次律者。不過曰恐傷先王之德也。欲體先王之心也。此則有大不然者。先大王之於渠。至慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年盤石之固。此先王之宏謨英烈。卓越百王而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。有若以先大王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂賊之罪乎。請亟寢鄭致達妻減死安置之命。夬正王法。以洩神人之憤。乙未冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣熖。罔念國勢之岌嶪。不體上敎。徒事彌縫。使宗國大計幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。有此收殺之敎。而乍允旋收。有咈輿情。請還寢遠竄罪人韓翼謩金吾草記勿施之命。仍施遠竄之典。金相福之罪。可勝誅哉。諸般罪惡之昭在人耳目者。於渠猶屬細故。而乙未冬相臣疏出之後。瑩中深文之說。稱以所見無異同。麟漢不必知之說。謂以語脈不如此。只此二言。已萬萬凶慘。而至於言根究覈之請。此又麟謙之所不敢爲者。昭著之逆節。已難自掩。包藏之禍心。★★★★揆以典刑。萬戮猶輕。而日月漸久。反置尋常。自上處分。不過放逐。在下爭執。只止遠竄。興言及此。心切慨恨。國無法則已。夫安有罪惡之如此。而終屈王章。使之晏然自在於田里之中乎。請放歸田里罪人金相福。亟令王府拿鞫嚴問。快正王法。嘻噫。痛矣。龜柱之罪。可勝誅哉。顧其地處。如何。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。嘻噫。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以今番趙峸事言之。其窮凶極惡。情節尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之眉越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿憤益激。又況以今番量翼𨩌諸逆之招觀之。根柢之所萌蘖。龜賊也。窩窟之所豢養。龜賊也。其在塞亂源杜禍本之道。尤不可一刻假息於海島。而尙今靳允。憂危轉深。若此度日。則將不知幾許量𨩌。又起於幾處方來之慮。先事虞。容有極哉。請黑山島定配罪人龜柱。亟加嚴鞫。快正王法。答三司曰。不允。
정조 3년
掌令洪明浩。持平宋樂姜文煥。正言柳孟養啓曰。敬彬成運之與若淵相簡。爛熳綢繆之狀。旣已畢露於諸賊招辭。而抵賴不服。未施當律。揆以王法。失之太寬。請濟州牧移配罪人敬彬。熊川縣定配罪人成運。亟令王府。更爲設鞫得情。澤遂。爛熳同參於啓能凶慘不道之謀。而只誅其身。王章未泄。其陰凶情節。其父其弟。萬無不知之理。請彦衡養遂獻遂。竝令王府設鞫嚴問。會遂之罪惡。與澤遂。一而二。二而一。則啓能凶慘不道之謀。必無不知之理。而忍杖不服。遽有酌處之命。有乖獄體。請還寢會遂絶島定配之命。仍令王府嚴鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。仍令王府嚴鞫得情。嘻噫。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密傳凶論。慫慂恒簡。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然䝱持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛熳於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊窮凶極惡。自有天地以來所未有者。而限以國法。賊能未施孥戮。賊趾兄弟猶貸。其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。志恒之罪。可勝誅哉。聖朝之眷注於渠。何如。倚毗於渠。何如。而始旣拔擢於擧世擯棄之中。特又寬宥於贓汚浪藉之後。而少無圖報之意。反肆悍勵之氣。久掌戎權。而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。卽此一事。固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來交情親密。謀議綢繆。換着布袍。昏夜往來。伺探動靜於深嚴之地。對逆來而爛熳酬酢之說。尤是萬古所無之惡逆。窮凶情節。綻露於賊泰之招。密書之頻數往復於逆來。諸囚之供辭。若出一口。情節昭著。無非渠之結案。以其頑慝。抵賴不服。未施當施之律。王章尙稽。輿憤益切。請物故罪人志恒之支屬應坐者。絶島散配。答兩司曰。不允。
정조 3년
持平姜文煥啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟命王府設鞫得情。快正王法。錫達。以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。金漢耆辛卯二月之事。雖出於其侄之慫慂指使。而罪大乘間。跡涉同情。幾乎貽累於先大王聖德。伏見備忘下者。仰認分拆之意。而揆以國法。有難曲貸。請削黜罪人金漢耆。亟施竄配之典。竄配罪人金載順。附麗諸逆。受人指點久矣。當此新化之後。宜思改革之道。而今其一疏。敢以扶抑彼此之意。欲售熳漶義理之計。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府設鞫嚴問。洪達洙。干連逆家。簿竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何折奸萌而杜禍源哉。決不可歸之於尋常造言之科。有所容貸。請三水府定配罪人洪達洙。亟令王府。更加嚴鞫。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。嘻噫。痛矣。先大王朝十三年不着帽。而始仕於殿下。欲展蘊抱。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰一串貫來者也。不仕於先大王朝者。卽大王之逆臣。先大王之逆臣。卽殿下之逆臣。豈可一刻容息於覆載之間。處分止於簿竄。則其窮凶情節。無以嚴懲。請長鬐縣遠竄罪人聖中。亟令王府設鞫嚴問。期於得情。快正王法。有臣宗甲義駿和應聖中叵測之說。推詡薦引。看作奇貨。敢於書筵出入之時。肆然迭奏。嘻噫。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府設鞫嚴問。依律處斷。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訊。徑先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府設鞫得情。快正王法。罪人南興老。以逆述之狎容。隨在謫所。究其情狀。已極萬萬叵測。而又於逆範輩聚會信德家之時。渠亦同席。則陰慘情節。宜無不知之理。而終始抵賴。忍杖不服。誠極痛惋。遽有酌處之命。輿情益切駭憤。請旌義縣減死安置罪人興老。亟寢酌處之命。仍令王府設鞫得情。快正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。後樂。旣以後翼爲弟。且以量𨩌爲黨。則凶謀逆節。必無不知之理。而親問之下。游辭熳漶。至以本不見重於其弟之說。肆然納供。究其情節。極爲叵測。不可以不了了極蠢蠢而有所容貸。請濟州牧定配罪人後樂。亟令王府。更加嚴鞫。期於得情。鳴遠。旣於若淵冤死之說。爛熳參涉。又敢作爲萬萬罔測之語。恣意護逆。甘心死黨。至登於道臣之密啓。究其情跡。與量海後翼一串貫來。則不可以孤雛腐鼠。而有所寬假。請慶源府定配罪人鳴遠。依律處斷。物故罪人德泰。以逆來之子。締交志恒。而渠父與逆賊志恒陰謀之綢繆。渠旣同參。凶札之往復。渠亦傳致。窮凶極惡之情節。渠自吐實。而以其徑斃。王章未伸。輿憤益切。請物故罪人德泰支屬應坐者。一一査出。絶島散配。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德。曠蕩之典。而效忠則自是凶孽。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其京則或吹噓應澤。已露腸肚之糾結。及夫放逐則或出沒城闉。益著蹤跡之陰祕。則志恒與國來。陰凶情節。萬無不知不參之理。而頑忍不服。效忠仁培定配而止。鳳昌德一德成更逐本鄕而止。罪人申世輝。旣與應澤錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。穩城府使高信謙。性本昏劣。全不解事。頃在三陟鎭營之時。政不由己。慢不檢飭。猾校奸吏。任意用事。列邑良民之稍有富名者。不用印牌。白地捉去。多日操切。受賂始放。遠近搔擾。聽聞驚駭。顧今見職。地則邊門。任重民社。不可委之於此等憒憒之類。請穩城府使高信謙。亟施刊汰之典。南邊交隣。一遵禁條。無敢一毫違越。所以重國法而嚴邊情也。前任東萊府使林鼎遠。爲下輩所瞞。大燔屋瓦。厚價放賣於倭人云。萬萬驚心。倭館之十年一次修改時。材瓦。彼人皆船運而來。不煩我國。古例卽然。而今忽有此無前之駭擧。倭人後若援例責出。則將何以防塞乎。邊禁之齟齬。莫此爲甚。請前東萊府使林鼎遠。拿問嚴處。慫慂監燔之監色。究覈其實。梟示境上。以嚴國法。其時釜山僉使之不能爭執。東萊水使之不能禁斷。俱爲溺職之大者。一竝拿處。該道臣之未及覺察論罪。大是不審之失。竝示譴責之典。妖孽鄭瑺。濫猾獰毒之習。有名於世。常爲逆弘之寵裨。晝夜在側。左右用事之狀。衆所共知。如此之類。不可以人微而不治。置於輦轂之下。請鄭瑺遠地竄配。答府曰。不允。高信謙事。邊地數遞可悶。不允。林鼎遠事。當一問處之。不允。鄭瑺事。依啓。